ไทยประกันลุยสินค้าลงทุน
ประเดิมขายยูนิเวอร์แซลไลฟ์เริ่มไตรมาส3ขยายฐานลูกค้า
11 ส.ค. 2554

ประเดิมขายยูนิเวอร์แซลไลฟ์เริ่มไตรมาส3ขยายฐานลูกค้า
ไทยประกันชีวิตได้ฤกษ์ไตรมาส 3 ขายแบบยูนิเวอร์แซลไลฟ์ควบการลงทุน เพิ่มทางเลือกขยายฐานลูกค้า
นายอภิรักษ์ ไทยพัฒนกุล กรรมการและประธานเจ้าหน้าที่บริหาร บริษัท ไทยประกันชีวิต เปิดเผยว่า บริษัทได้ยื่นขออนุมัติออกสินค้าใหม่ประกันชีวิตควบการลงทุน หรือยูนิเวอร์แซลไลฟ์ ต่อสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ซึ่งขณะนี้ทาง คปภ.ได้เข้ามาทำการทดสอบระบบการรายงานข้อมูลให้กับทางลูกค้าและรายการที่เกี่ยวเนื่องกับการลงทุน
นอกจากนี้ ยังเป็นเรื่องใหม่สำหรับตัวแทนด้วย ซึ่งช่วงที่ผ่านมา บริษัทได้อบรมตัวแทนที่มีความรู้ด้านการเงินสำหรับขายสินค้าควบการลงทุน ซึ่งจะต้องใช้คนที่มีความรู้ในการอธิบายให้ลูกค้าเข้าใจความเสี่ยงและเข้าใจถึงผลประโยชน์ที่จะได้รับ
“หากไม่มีปัญหาคาดว่าจะสามารถเปิดขายได้ภายในเดือน ก.ค. หรือ ไม่เกิน ส.ค.นี้ ซึ่งเราไม่ได้ตั้งเป้ายอดขายไว้ เนื่องจากเป็นสินค้าใหม่ที่ต้องการให้เกิดขึ้น เพื่อให้ตลาดได้เรียนรู้ว่ามีทางเลือกเพิ่มขึ้น ถือเป็นช่วงของการสร้างความรู้ให้กับตลาด” นายอภิรักษ์ กล่าว
นายอภิรักษ์ กล่าวอีกว่า ในด้านการบริหารกรมธรรม์ยูนิเวอร์แซลไลฟ์ บริษัทประกันชีวิตจะต้องบริหารการลงทุนเองทั้งหมด ซึ่งจะแตกต่างจากกรมธรรม์ยูนิตลิงก์ ที่บริษัทประกันชีวิตทำหน้าที่คล้ายคนกลาง โดยนำเบี้ยประกันที่ได้ไปซื้อหน่วยลงทุนใดหน่วยลงทุนหนึ่ง ทางบริษัทหลักทรัพย์จัดการกองทุนรวม หรือ บลจ.จะเป็นผู้บริหาร
สำหรับการบังคับใช้ตารางมรณะใหม่ในวันที่ 1 ส.ค.นี้ จะใช้สำหรับกรมธรรม์ที่จะออกใหม่ตั้งแต่วันที่ 1 ส.ค.เป็นต้นไป ส่วนกรมธรรม์เก่ายังใช้อัตรามรณะเดิม ซึ่งไม่ได้สร้างความได้เปรียบหรือเสียเปรียบกับลูกค้ามากนัก เพราะกรมธรรม์เดิมเบี้ยประกันสูงก็จริง แต่ผลตอบแทนที่ได้ก็สูงเช่นกัน เนื่องจากออกมาช่วงอัตราดอกเบี้ยสูง ขณะที่กรมธรรม์ใหม่ที่จะออกหลัง ส.ค. เบี้ยราคาถูกลงจริง แต่ผลตอบแทนที่ได้ก็ต่ำลงเช่นกัน เพราะออกมาในช่วงที่อัตราดอกเบี้ยต่ำ
นายอภิรักษ์ กล่าวว่า สำหรับ 5 เดือนแรกของปีนี้ ธุรกิจมีการเติบโตดีมากเมื่อเทียบกับงวดเดียวกันของปีก่อน เนื่องจากปีนี้ภาวะเศรษฐกิจและการเมืองปกติ ทำให้เบี้ยใหม่เติบโตสูงกว่าปีที่ผ่านมาประมาณ 21% เพราะช่องทางการขายอื่นๆ เริ่มเห็นผลและมีฐานลูกค้าเพิ่มขึ้นอย่างต่อเนื่อง ขณะที่ยอดขายผ่านตัวแทนไปได้ดีและมีการออกสินค้าใหม่ๆ อย่างต่อเนื่อง